行路難
作者：戴叔倫
朝代：唐

paragraphs: 出門行路難，富貴安可期。
淮陰不免惡少辱，阮生亦作窮途悲。
顛倒英雄古來有，封侯却屬屠沽兒。
長安車馬隨輕肥，青雲賓從紛交馳。
白眼向人多意氣，宰牛烹羊如折葵。
讌樂寧知白日短，時時醉擁雙蛾眉。
揚雄閉門空讀書，門前碧草春離離。
不如拂衣且歸去，世上浮名徒爾爲。